Taalgebruik: anglisistiese meervoude | Maroela Media
Afrikaans gebruik dikwels idiomaties 'n enkelvoudsvorm waar Engels weer 'n meervoudsvorm gebruik. So byvoorbeeld is "Union Buildings" en "buildings of Parliament" in Afrikaans Uniegebou en Parlementsgebou, en die Uniegebou se "gardens" is die Uniegebou se tuin. Insgelyks is wat Engels dikwels "falls" noem, in Afrikaans waterval of net val. Die "Victoria Falls", "Augrabies Falls" en "Howick Falls" is byvoorbeeld onderskeidelik die Victoria-waterval, Augrabies-waterval en Howick-waterval (dit kan ook sander koppelteken vas geskryf word) – NIE telkens -watervalle nie.
'n Foutiewe meervoudsgebruik wat 'n mens deesdae nogal dikwels weer hoor, is dat daar na 'n bepaalde botaniese tuin in die meervoudsvorm verwys word, byvoorbeeld die Kirstenbosch Botaniese *Tuine of die Walter Sisulu Botaniese *Tuine. Suid-Afrika het nege nasionale en verskeie ander botaniese tuine, maar wanneer 'n mens van een praat, is dit 'n botaniese tuin, hetsy as 'n algemene verwysing of as deel van 'n formele naam, al gebruik Engels daar dikwels idiomaties "gardens".
Die terrein waarop 'n skool staan of 'n skou gehou word, kan ook die skoolgrond en die skougrond genoem word, maar NIE, soos in Engels, die *skoolgronde en die *skougronde nie. Die plek waar die hoofkantoor van 'n maatskappy, organisasie, leër, divisie en so meer geleë is, is sy hoofkwartier, NIE sy *hoof­kwartiere nie, en die plek waar argiefstukke bewaar word, is die argief, NIE die *argiewe nie, hoewel daar natuurlik heel party verskillende argiewe in die land kan wees.
Een mens kan natuurlik verskillende brille hê, byvoorbeeld 'n sonbril, 'n leesbril, 'n bril vir ver sien, en so meer, maar hy of sy dra een bril op 'n slag, NIE *brille nie, al sou hy of sy in Engels "glasses" of "spectacles" dra. Iemand wat 'n bril moet gebruik om sy of haar sig te verbeter, dra bril in Afrikaans en "wears glasses" in Engels. Dit wat op die gesig gesit word, "a pair of glasses" in Engels, maar dit is net 'n bril in Afrikaans, NIE 'n *paar brille nie. Laasgenoemde sou beteken 'n klompie brille by mekaar.
Foutiewe meervoudsvorme wat met bogenoemde anglisistiese meervoudsvorme verband hou, tref 'n mens aan in byvoorbeeld Kerk- en *Smitstrate.
Jy's 'n dag te laat. Die Afrikaans matriekvraestel was gister al geskryf.
Wat van mense wat so praat van "meer sterk" in plaas van sterkste en "mees wonderlikste" i.p.v. wonderlikste? Hoor dit baie oor die radio, veral by sekere RSG-omroepers wat baie hulle mond uitspoel oor die verkeerde uitspraak van haar naam…
Baie dankie vir hierdie inset.
Gereelde bydraes oor taalgebruik sal hoog op prys gestel word.
Verduidelik asseblief vir die lesers die reëls by die gebruik van die "wat" in sinskonstruksies.
Groetnis en gaan so voort.
Ek is nou amper 74 en besef elke dag al hoe meer die waarde van begripstoetse. Die kuns is om jou denke eenduidig in die minimum aantal woorde te kan uitdruk.